मोबाइल संस्कृति,बदलता परिवेश

Fri, 10 Dec 2021 15:29:48 +0000

वर्तमान समय में मोबाइल उतना ही महत्त्वपूर्ण हो गया है जितना कि सांस लेना। हम शायद एक क्षण भी मोबाइल से अलगाव नहीं चाहते हैं। फीचर फोन से लेकर स्मार्ट फोन तक के सफ़र ने मोबाइल क्षेत्र में क्रांतिकारी परिवर्तन किए हैं। आज भारत में लगभग एक बिलियन मोबाइल उपभोक्ता हैं;और इसमें भी आधे से अधिक लोगों के पास इंटरनेट की भी सुविधा उपलब्ध है। जहाँ एक ओर मोबाइल लोगों की आवश्यकता है वहीं दूसरी ओर यह स्टेटस सिंबल बनकर भी उभरा है कि किसके पास कितना महंगा मोबाइल है, जो समाज में विभेदीकरण का कार्य करता है। सुबह उठने से लेकर रात में सोने तक के समस्त कार्यों का संचालन व्यक्ति मोबाइल के माध्यम से करने लगा है। ऐसे में जहाँ मोबाइल एक ओर समाज में नकारात्मकता का वाहक बन कर उभरा है वहीं दूसरी ओर यह सकारात्मकता का दूत भी है;यह निर्भर करता है उपयोगकर्ता पर कि वह इसका उपयोग किस प्रकार करता है।